สรุปภาวะตลาดต่างประเทศ ประจำวันที่ 7 มิ.ย. 2562
สรุปภาวะตลาดต่างประเทศ ประจำวันที่ 7 มิ.ย. 2562
สรุปภาวะตลาดต่างประเทศ ประจำวันที่ 7 มิ.ย. 2562
10 มิ.ย. 2562

ดัชนีดาวโจนส์ตลาดหุ้นนิวยอร์กปิดพุ่งขึ้นมากกว่า 200 จุดเมื่อวันศุกร์ (7 มิ.ย.) โดยได้แรงหนุนจากการที่บรรดานักลงทุนคาดการณ์ว่า ธนาคารกลางสหรัฐ (เฟด) จะปรับลดอัตราดอกเบี้ยเร็วกว่าที่คาดไว้ โดยจะดำเนินการอย่างเร็วที่สุดในเดือนหน้า หลังการเปิดเผยตัวเลขการจ้างงานที่อ่อนแอเกินคาดของสหรัฐ นอกจากนี้ แนวโน้มความคืบหน้าด้านการค้าระหว่างสหรัฐกับจีน และเม็กซิโก ช่วยหนุนตลาดขึ้นด้วย
ดัชนีเฉลี่ยอุตสาหกรรมดาวโจนส์ปิดที่ 25,983.94 จุด พุ่งขึ้น 263.28 จุด หรือ +1.02% ขณะที่ดัชนี S&amp;P500 ปิดที่ 2,873.34 จุด เพิ่มขึ้น 29.85 จุด หรือ +1.05% และดัชนี Nasdaq ปิดที่ 7,742.10 จุด เพิ่มขึ้น เพิ่มขึ้น 126.55 จุด หรือ +1.66%
 
ตลาดหุ้นยุโรปปิดบวกเมื่อวันศุกร์ (7 มิ.ย.) เนื่องจากนักลงทุนมีความหวังว่า ธนาคารกลางต่างๆ จะช่วยกันสนับสนุนการขยายตัวของเศรษฐกิจโลกด้วยการดำเนินนโยบายการเงินที่ผ่อนคลาย
ดัชนี Stoxx Europe 600 บวก 0.93% ปิดที่ 377.48 จุด
ดัชนี CAC-40 ตลาดหุ้นฝรั่งเศสปิดที่ 5,364.05 จุด เพิ่มขึ้น 85.63 จุด หรือ +1.62% ขณะที่ ดัชนี DAX ตลาดหุ้นเยอรมันปิดที่ 12,045.38 จุด เพิ่มขึ้น 92.24 จุด หรือ +0.77% และดัชนี FTSE 100 ตลาดหุ้นลอนดอนปิดที่ 7,331.94 จุด เพิ่มขึ้น 72.09 จุด หรือ +0.99%
 
ตลาดหุ้นลอนดอนปิดปรับตัวขึ้นเมื่อวันศุกร์ (7 มิ.ย.) โดยบวกขึ้นเป็นวันที่ 5 ติดต่อกันแล้ว เนื่องจากนักลงทุนขานรับความหวังที่ว่าธนาคารกลางสหรัฐ (เฟด) จะปรับลดอัตราดอกเบี้ยลงในไม่ช้านี้ หลังจากกระทรวงแรงงานสหรัฐเปิดเผยข้อมูลการจ้างงานเดือนพ.ค.ออกมาต่ำกว่าคาด นอกจากนี้ แนวโน้มความขัดแย้งที่ผ่อนคลายลงระหว่างสหรัฐและเม็กซิโกได้ช่วยหนุนตลาดด้วย
ดัชนี FTSE 100 ตลาดหุ้นลอนดอนปิดที่ 7,331.94 จุด เพิ่มขึ้น 72.09 จุด หรือ +0.99%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อวันศุกร์ (7 มิ.ย.) โดยได้แรงหนุนจากการเปิดเผยข้อมูลแท่นขุดเจาะน้ำมันในสหรัฐที่ลดลงในสัปดาห์นี้ ซึ่งช่วยคลายความวิตกเกี่ยวกับสต็อกน้ำมันที่เพิ่มขึ้นในสหรัฐ และตลาดยังได้แรงหนุนจากการที่ซาอุดีอาระเบียเปิดเผยว่า กลุ่มประเทศผู้ส่งออกน้ำมัน (โอเปก) ใกล้บรรลุข้อตกลงขยายเวลาการปรับลดกำลังการผลิตน้ำมัน
สัญญาน้ำมันดิบ WTI ส่งมอบเดือนก.ค. พุ่งขึ้น 1.40 ดอลลาร์ หรือ 2.7% ปิดที่ 53.99 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. พุ่งขึ้น 1.62 ดอลลาร์ หรือ 2.6% ปิดที่ 63.29  ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อวันศุกร์ (7 มิ.ย.) เป็นวันที่ 8 ติดต่อกัน ขณะที่นักลงทุนคาดการณ์ว่า ธนาคารกลางสหรัฐ (เฟด) จะปรับลดอัตราดอกเบี้ยลงอย่างเร็วที่สุดในเดือนหน้า หลังการเปิดเผยตัวเลขการจ้างงานที่อ่อนแอเกินคาดของสหรัฐ นอกจากนี้ ตลาดยังได้ปัจจัยบวกจากการอ่อนค่าของดอลลาร์ ซึ่งจะเพิ่มความน่าดึงดูดของทอง โดยทำให้สัญญาทองมีราคาถูกลงสำหรับผู้ถือครองเงินสกุลอื่น
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 3.40 ดอลลาร์ หรือ 0.25% ปิดที่ 1,346.10 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 12.60 เซนต์ หรือ 0.85% ปิดที่ 15.031  ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 2.40 ดอลลาร์ หรือ 0.3% ปิดที่ 806.10  ดอลลาร์/ออนซ์
สัญญาพัลลาเดียมส่งมอบเดือนก.ย. บวก 6.90 ดอลลาร์ หรือ 0.5% ปิดที่ 1,356.00 ดอลลาร์/ออนซ์
 
ดอลลาร์สหรัฐอ่อนค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (7 มิ.ย.) เนื่องจากนักลงทุนผิดหวังกับการเปิดเผยข้อมูลการจ้างงานนอกภาคเกษตรของสหรัฐที่ต่ำกว่าคาด ซึ่งทำให้เกิดความวิตกเกี่ยวกับการชะลอตัวของเศรษฐกิจ และกระตุ้นการคาดการณ์ที่ว่า ธนาคารกลางสหรัฐ (เฟด) จะปรับลดอัตราดอกเบี้ยในเร็วๆ นี้
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลบ 0.51% สู่ระดับ 96.5515
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 108.16 เยน จากระดับ 108.44 เยน ขณะที่ ดอลลาร์สหรัฐอ่อนค่าเมื่อเทียบกับฟรังก์สวิส ที่ระดับ 0.9868 ฟรังก์ จากระดับ 0.9912 ฟรังก์ และ ดอลลาร์สหรัฐอ่อนค่าเมื่อเทียบกับดอลลาร์แคนาดา ที่ระดับ 1.3271 ดอลลาร์แคนาดา จากระดับ 1.3370 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1337 ดอลลาร์ จากระดับ 1.1273 ดอลลาร์ ขณะที่เงินปอนด์แข็งค่าแตะที่ระดับ 1.2739  ดอลลาร์ จากระดับ 1.2690 ดอลลาร์ และ ดอลลาร์ออสเตรเลียแข็งค่าขึ้นสู่ระดับ 0.7003 ดอลลาร์สหรัฐ จากระดับ 0.6976 ดอลลาร์สหรัฐ